Bahlahisi ba dijothollo le oli ke ba laolelwang theko. Ka mantswe a mang, bahlahisi ba sitwa ho nyolla feela ditheko tsa dihlahiswa tsa bona. Ka baka lena, keketseho e ntseng e tswela pele ditjehong tsa tse sebediswang mobung e baka tsitsipano phaellong ya tlhahiso ya dipeo tsa dijothollo le oli.
Ho bohlokwa ka ho fetisisa hore bahlahisi mmoho le bareki ba dule ba tseba ka keketseho thekong ya tse sebediswang masimong.
Pakeng tsa Motsheanong 2007 le Motsheanong 2008, theko ya manyolo e nyolohile ho tshosang. Lebaka le matlamatla la keketseho ena ke tlhoko e eketsehileng ya lefatshe mabapi le manyolo ha mehato ya tlhahiso ya manyolo yona e dutse e sa fetoha. Kgolo tlhokong ya dinaha tse kang China le India ke lebaka la sehlooho. China e bile e kentse lekgetho thomellong ya manyolo ka ntle, e leng se mpefaditseng maemo le ho feta.
Theibole ya 1: Keketseho ya theko ya matjhaba dihlahisweng.
Kerafo ya 1: Ditheko tsa manyolo matjhabeng.
Ditheko tsa manyolo a lehae di phahame hoo di fihlelletseng mehato ya rekoto ha esale ho tloha ka Motsheanong 2007. Keketseho tsa ditheko di bontshwa tlase mona Theiboleng ya 2.
Theibole 2: Palohare ya ditheko tsa selehae tsa manyolo.
Manyolo a etsa ho kang 25% ha ditjeho tsa dipeo tsa dijothollo le oli, mme keketseho tsena di baka bosula ho ba Grain SA. Keketseho tsena di beha kgatello e kgolo phaellong ya tlhahiso ya dipeo tsa dijothollo leoli.
Ditheko tsa matjhaba tsa dikhemikhale tsa temo di eketsehile ka sekgahla se seholo kgweding tse 12 tse sa tswa feta. Tlhoko ya dikhemikhale tse itseng e eketsehile ka potlako ho feta tlhahiso e eketsehileng ya dikhemikhale tsena. Makgetho a tse romellwang ka ntle a behilweng ke China, hammoho le theko e phahameng ya oli e tala, di baka sekgahla se seholo dithekong. 99% ya metswako ya dikhemikhale tsa temo Afrika Borwa ke tse kenang, mme boleng bo fokolang ba ranta kgahlanong le ditjhelete tsa mafatshe a mang, le tsona di bile le sekgahla dithekong.
Dihlahiswa tse itshetlehileng haholo ka Glyphosate di eketsehile ka 150% ho isa ho 240% nakong ya kgwedi tse 12 tse fetileng. Ho ya ka palohare, ditjeho tsa dikhemikhale tsena di eketsehile ka ho kang 45%.
Theko e etsang palohare ya theko ya oli e tala ya Brent e eketsehile ka 63,2% ha esale ho tloha ka Mmesa 2007. Ho tlatselletsa mona, boleng ba ranta kgahlanong le Dolara ho fokotsehile ka 9,6%.
Ditjeho tsa selehae tsa diesel e rekwang ka bongata di eketsehile ka 63% ho tloha ho R6,21 lithara ka nngwe kgweding ya Motsheanong 2007 ho ya ho R10,10 lithara ka nngwe kgweding ya Motsheanong 2008 (Kerafo ya 2). Ditheko di phahama kgwedi le kgwedi - Sena hammoho le keketseho tse ding tse seng di boletswe, se beha phaello ka mosing haholo.
Boholo ba metjhine ya temo e sebediswang Afrika Borwa ke bo romellwang ho tswa ka ntle - sekgahla sa ranta e fokolang se na le tshwaetso ya bohlokwa mona dithekong tse dulang di phahama tsa disebediswa le diterekere.
Theibole ya 3: Phetoho ka diperesente thekong ya metjhine ya temo ho ya ka selemo le selemo.
Ke mang ya jarang boikarabelo dithekong tse phahameng tsa dijo Na ruri ke bahlahisi ba dipeo tsa dijothollo le oli?
Sekgahleng sena seo ditjeho tsa jwale tsa tse sebediswang temong di phahamang ka sona, ho ilo ba boima hore bahlahisi ba dipeo tsa dijothollo le oli ba hlahise dijothollo tse lokelang, ha e se ha ditheko tsa dipeo tsa dijothollo le oli di ka eketseha ka sekgahla se le seng. Ho ya ka ditjeho tsa jwale tsa tse sebediswang temong le ditheko tse shebelwang pele tsa dijothollo le oli, bahlahisi ba tla tlameha ho etsa ditekanyetso ka hloko e kgolo. Bahlahisi ba tlamehile ho nnetefatsa hore ba lefa theko e nepahetseng mabapi le disebediswa tsa bona - etela dibaka tsa thekiso pele o reka, o se ke wa bo so itahlela feela o sa sheba mmaraka. Ikopanye le ba Grain SA mabapi le ditheko tsa moraorao tse ka sebediswang e le boitshetleho ba hao.
O tla tshwanela ho dula fatshe le ho ja masapo a hloho mabapi le hore o batla ho jala eng - o tlamehileho etsa phaello, ho seng jwalo, o ke ke wa o besa wa tuka jwalo ka molemi. Hopola hore ditheko tsa tse sebediswang temong di ka nna tsa phahama le ho feta le pele ho sehla se hlahlamang sa ho jala.